
[bookmark: TextBodyBegin]Euroopa Parlament,
–	võttes arvesse Grzegorz Brauni puutumatuse äravõtmise taotlust, mis saadi Poola peaprokuröri 16. juuli 2025. aasta kirjaga, milles edastati Varssavi Varssavi-Praga regiooni regionaalprokuröri taotlus seoses Grzegorz Brauni suhtes alustatud kriminaalmenetlusega, ja millest anti teada täiskogu istungil 8. septembril 2025. aastal,
–	võttes arvesse asjaolu, et Grzegorz Brauni puhul loetakse, et ta loobus kodukorra artikli 9 lõike 6 kohasest õigusest anda selgitusi,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid[footnoteRef:1], [1: 	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C-200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. Euroopa Parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115.] 

–	võttes arvesse Poola Vabariigi põhiseaduse artikli 105 lõikeid 2 ja 5,
–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0075/2026),
A.	arvestades, et Poola peaprokurör edastas 16. juuli 2025. aasta kirjaga Varssavi Varssavi-Praga regiooni regionaalprokuröri taotluse võtta ära Poolast valitud Euroopa Parlamendi liikme Grzegorz Brauni puutumatus seoses mitme väidetava süüteoga, mis pandi toime 2025. aastal;
B.	arvestades, et taotluse kohaselt Grzegorz Braun väidetavalt varastas koos teise isikuga 30. aprillil 2025 Biała Podlaska peaväljakul (Plac Wolności) linnavalitsuse hoone rõdule avalikult üles pandud Ukraina lipu ja tekitas sellise teoga Biała Podlaska linnavalitsusele kahju; arvestades, et tema väidetav tegu on Poola karistusseadustiku artikli 278 lõike 3a kohaselt käsitatav süüteona;
C.	arvestades, et taotluse kohaselt Grzegorz Braun väidetavalt varastas 6. mail 2025 Katowices koos teise isikuga tööstusministeeriumi (Ministerstwo Przemysłu) fuajees oleva Euroopa Liidu lipu ja tekitas sellise teoga tööstusministeeriumile kahju; arvestades, et tema väidetav tegu on Poola karistusseadustiku artikli 278 lõike 3a kohaselt käsitatav süüteona;
D.	arvestades, et taotluse kohaselt ta väidetavalt hävitas 11. juunil 2025 Poola Vabariigi Seimi peafuajees teisele isikule kuuluvaid esemeid, st 10 värvilist tahvlit, mis olid eksponaadid LGBTQ+ kogukonnale pühendatud näitusel, tekitades parlamendi vasakpoolsete koalitsiooniklubile (Koalicyjny Klub Parlamentarny Lewicy) kahju; arvestades, et tema väidetav tegu on Poola karistusseadustiku artikli 288 lõike 1 kohaselt käsitatav süüteona;
E.	arvestades, et taotluse kohaselt süüdistas Grzegorz Braun 28. aprillil 2025 Varssavis massimeedia vahendusel Poola juutide ajaloo muuseumit (POLIN) ja teisi ühiskondliku kampaaniaga seotud üksusi sellises tegevuses ja omadustes, mis võivad neid avalikkuse ees diskrediteerida või tuua kaasa teatavat liiki tegevuse jaoks vajaliku usalduse kaotuse; arvestades, et ta väitis Poola Vabariigi presidendi kandidaatide debati ajal, mida kanti otseülekandena üle televisioonis ja internetis, et juudi nartsiss on häbi ja allutatuse märk; arvestades, et tema väidetav tegu on Poola karistusseadustiku artikli 212 lõike 2 kohaselt käsitatav süüteona;
F.	arvestades, et Grzegorz Braun valiti Euroopa Parlamenti 2024. aasta juunis toimunud Euroopa Parlamendi valimistel ja ta oli väidetavate süütegude toimepanemise ajal Euroopa Parlamendi liige;
G.	arvestades, et väidetavad süüteod ja neile järgnenud taotlus võtta ära Grzegorz Brauni puutumatus ei ole seotud Grzegorz Brauni kui parlamendiliikme kohustuste täitmisel avaldatud arvamuse ega antud häälega protokolli nr 7 (Euroopa Liidu privileegide ja immuniteetide kohta) artikli 8 tähenduses;
H.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi istungjärkude ajal on Euroopa Parlamendi liikmetel oma riigi territooriumil samasugune immuniteet nagu selle riigi parlamendi liikmetel;
I.	arvestades, et Poola Vabariigi põhiseaduse artikli 105 lõigete 2 ja 5 kohaselt ei või parlamendiliikme suhtes alates valimistulemuste teatavakstegemise päevast kuni tema mandaadi lõppemiseni kohaldada kriminaalvastutust ilma Seimi nõusolekuta ja teda ei või kinni pidada ega vahistada ilma Seimi nõusolekuta, välja arvatud juhul, kui ta tabatakse süüteo toimepanemiselt ja kui tema kinnipidamine on vajalik, et tagada menetluse nõuetekohane läbiviimine;
J.	arvestades, et protokollis nr 7 (Euroopa Liidu privileegide ja immuniteetide kohta) sätesatud puutumatuse eesmärk on kaitsta Euroopa Parlamenti ja selle liikmeid kohtumenetluse eest, kus käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
K.	arvestades, et kodukorra artikli 5 lõike 2 kohaselt ei ole parlamentaarne puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
[bookmark: _Hlk223449412]L.	arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, s.t puuduvad faktilised asjaolud, mis viitaksid sellele, et kohtumenetluse tegelik eesmärk on kahjustada Grzegorz Brauni kui Euroopa Parlamendi liikme poliitilist tegevust;
M.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:2]; [2: 	Kohtuotsus, Üldkohus, 30. aprill 2019, Briois vs. Euroopa Parlament, T-214/18, ECLI:EU:T:2019:266.] 

1.	otsustab Grzegorz Brauni puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Poola Vabariigi pädevale ametiasutusele ja Grzegorz Braunile.

